Wildeklawer se liplekker rugbystryde | Netwerk24
Deur Wim Pretorius 03 September 2018 08:30
Die bepalings van 2019 se Wildeklawer-rugbytoernooi het reeds aan liefhebbers van skolerugby ’n rede gegee om die kalenders te merk as een om nie mis te loop nie.
In een van die trekpleisters wat die afgelope paar jare veral verskeie taai stryde gesorg het, sal die Afrikaanse Hoër Seunskool en die Hoër Jongenskool Paarl se paaie weer kruis.
Henco van Wyk van die Hoërskool Monument in aksie teen Boland Landbou. Die twee spanne sal in 2019 by die Wildeklawer-toernooi weer paaie kruis. Foto: Marius Nortjé
Boishaai het in 2016 (29-25), 2017 (14-10) en in 2018 (19-14) elke keer net-net vasgebyt om die sege deur te trek, met die span van die Wes-Kaap wat in 2016 en 2017 nie ’n enkele keer teen plaaslike teenstanders die knie moes buig nie.
Affies sal voel dis hoogtyd dat die bordjies verhang word. Die span het in 2012 laas vir Boishaai omgedop toe hy met 22-14 die pyp gerook het.
Die twee skole het mekaar al 22 keer gepak sedert 1947 met Affies wat in 12 van die kragmetings die botoon gevoer het en Boishaai wat 10 keer aan die regte kant van die telbord geëindig het.
Die ander kragmeting waarvoor toeskouers hul lippe sal aflek, is wanneer twee van die ander reuse van Suid-Afrikaanse skolerugby, Grey-kollege van Bloemfontein en Paarl Gimnasium, die eerste keer sedert 2014 swaarde sal kruis.
Die span van die Rosestad was in sy laaste kragmeting met die Paarliete naelskraaps met 15-14 baas.
Gimmies sal daarop uit wees om die span wat in 2018 as die land se voorste eerste span geëindig het, te troef in wat beloof om ’n titaniese stryd te wees.
Gimmies het laas in 2012, met die Springboklosskakel Handré Pollard in hul geledere, daarin geslaag om Grey die loef af te steek. Hulle het toe oortuigend met 45-29 gewen, met Grey wat in 2011 met 14-10 baas was.
Transvalia sal ook ’n deeglike vuurdoop hê wanneer hy in sy buiging teen Gimmies speel.
Daarna sal Transvalia teen Boland Landbou te staan kom.
Garsfontein se Bere het ook ’n groot taak wat op hulle wag wanneer hulle teen Glenwood High School van Durban se Green Machine sal uitdraf.
* Paul Roos Gimnasium van Stellenbosch het hom aan die toernooi onttrek nadat sy uitnodiging om aan die Sanix-jeugtoernooi in Japan deel te neem, goedgekeur is.
Paul Roos se plaasvervanger vir die Wildeklawer-toernooi moet nog bekend gemaak word. Sy plek kan moontlik deur ’n Saru-uitnodigingspan ingeneem word.
Die span van die Eikestad het in 2015, toe die skool sy 150ste bestaansjaar gevier het, as kampioene by die Sanix-toernooi uitgetree nadat hulle Brisbane Boys College van Australië met 35-3 verslaan het in die eindstryd.
Noord-Kaap t. Helpmekaar
Welkom Gimnasium t. Waterkloof
Affies t. HTS Drostdy
Garsfontein t. onbepaald.
Hoër Jongenskool Paarl t. Glenwood
Transvalia t. Paarl Gimnasium
Monument t. Boland Landbou
Grey-kollege t. Oakdale Landbou
Diamantveld t. Stellenberg
Menlopark t. Outeniqua
Affies t. Hoër Jongenskool Paarl
Boland Landbou t. Transvalia
Grey-kollege t. Paarl Gimnasium
Menlopark t. Oakdale Landbou
Diamantveld t. Waterkloof
Welkom Gimnasium t. Stellenberg
Garsfontein t. Glenwood
Helpmekaar t. onbepaald
Noord-Kaap t. Outeniqua
Monument t. HTS Drostdy
Meer oor: Boishaai | Wildeklawer | Affies
Wildeklawer: Vrae oor Noorde se skolekrag
Bloemfonteinse skole kraai koning